Referat – Seniorrådsmøde

**Referat fra** **seniorrådsmøde den 10. maj 2022**

Dato - tidspunkt: 10. maj 2022 fra 9:00 – 12.00

Sted: Sundhedscenter Skive – Skive Sundhedshus, Resenvej 25, 3. sal

Afbud:

Referent: Helena Rahbek Pedersen

1. **Rundvisning på Sundhedscenteret samt oplæg om sundhedsfremme og forebyggelse hos seniorer v. sundhedscenterleder, Marianne Balsby**

Mødet starter med en rundvisning i Sundhedscenteret samt kort oplæg v. Sundhedscenterleder Marianne Balsby

*Referat:*

*Marianne Balsby gav en rundvisning på Sundhedscenteret og et oplæg om sundhedsfremme og forebyggende indsatser for seniorer i Skive Kommune.*

*Der var en drøftelse til sidst omkring ensomhed, og hvad der er vigtigt at have fokus på fremadrettet.*

*Herunder pegede Marianne Balsby på, at hun ser en vigtighed i, at muligheden for at få en besøgsven øges, at det skal være lettere for borgerne at transportere sig rundt – samt at de frivillige foreninger styrkes, så de fortsat kan bidrage med indsatser på området.*

1. **Godkendelse af dagsorden**

*Referat:*

*Dagsordenen blev godkendt efter at der blev flyttet rundt på rækkefølgen af nogle punkter.*

1. **Godkendelse af referat fra Seniorrådsmødet 12. april 2022**

Referatet er vedhæftet som bilag.

*Referat:*

*Referatet blev godkendt.*

**Punkter til beslutning**

1. **Seniorrådets høringssvar på Budget 2023**

På mødet drøftes, hvordan Seniorrådet vil afgive høringssvar på Budget 2023.

Der er frist for bemærkninger til budgettet d. 27. juli 2022.

Et forslag kan være, at Seniorrådet enten:

* Flytter deres møde fra d. 14. juni til d. 21. juni, så mødet bliver afholdt efter budgetorienteringen d. 16. juni, og Seniorrådet kan udarbejde et høringssvar d. 21. juni
* Alternativt kan Lars Olesen give Seniorrådet en orientering om budgettet på Seniorrådets møde 14. juni, hvorefter Seniorrådet kan drøfte og aftale et høringssvar på samme møde.

*Referat:*

*Det blev besluttet, at der indkaldes til et ekstraordinært møde d. 20. juni fra kl. 9-12, hvor Seniorrådet sammen udarbejder et høringssvar.*

**Punkter til drøftelse**

1. **Rammer for en ny ældrepleje med udgangspunkt i Regeringens plan om afbureaukratisering** Seniorrådet drøfter på mødet deres tanker om de foreløbige politiske planer med udgangspunkt i Regeringens udmeldinger om en ny ældrelov. Hvilke tanker har Seniorrådet omkring ændringer og i hvor høj grad skal rådet være proaktive?

*Referat:*

*Ina Marie Kristensen orienterede om mødet med Danske Ældreråd d. 9. maj. Det var et rigtig godt møde med 500 deltagere.*

*Astrid Krag holdt på mødet et oplæg om Regeringens plan for den nye Ældrelov, hvor hun bl.a. lagde vægt på at Sundhedsloven og Ældreloven vil gå meget i tråd med hinanden. Det var ligeledes blevet drøftet, om udformningen af Ældreloven kan have konsekvenser for retssikkerheden, hvis man afvikler dokumentation. Loven vil også have betydning for den nuværende visitationspraksis, som skal se væsentligt anderledes ud – hvor man vil visitere til en ’pakke’ frem for enkelte ydelser.*

*Der blev på mødet i Danske Ældreråd vedtaget et notat, med Danske Ældreråds anbefalinger til vigtige fokusområder i lovgivningen. Dette notat sendes med som bilag til næste møde i Seniorrådet i juni.*

*Gurli Laursen gjorde opmærksom på, at webinarene omkring Ældreloven også er meget oplysende – blandt andet det webinar som lige har været afholdt omkring retssikkerhed. Her var en af pointerne blandt andet, at det fordrer tillid, hvis man skal lykkes med at afbureaukratisere. Det kræver ligeledes stor faglighed blandt medarbejderne, hvis det i højere grad skal være op til den enkelte medarbejder at vurdere borgers behov. Samt at ledelse tænkes anderledes, så man sikrer et tættere samarbejde mellem leder og medarbejder.*

*Magne Uldall opfordrede til, at Seniorrådet er proaktive og søger at influere de områder, man ønsker ændret. Herunder blev det drøftet, at Seniorrådet vil have fokus på dette i de kommende møder med Seniorudvalget, Ældresagen m.fl.*

*Det blev drøftet, om det skal prioriteres at hele Seniorrådet deltager på Danske Ældreråds møde næste år. Dette vil man have en opmærksomhed på, når man nærmer sig mødet.*

1. **Orientering om kommende møde med Ældre Sagen d. 16. maj fra 9-11 i aktivitetscenteret v. Ina Marie Kristensen**

*Referat:*

*Det blev aftalt, at Seniorrådet i det kommende møde med ÆldreSagen vil:*

* *Anerkende ÆldreSagen for deres arbejde og de frivilliges store indsats*
* *Drøfte samarbejdet mellem ÆldreSagen og Seniorrådet. Som i høj grad har samme målgruppe og formål. Hvordan kan man sikre et velfungerende samarbejde og holdningsfællesskab fremadrettet?*
* *Spørge til hvordan Seniorrådet kan understøtte og bidrage til ÆldreSagens gode arbejde*

1. **Drøftelse og evt. uddelegering af ansvarsområder/faste opgaver blandt medlemmerne i Seniorrådet**

*Referat:*

*Følgende ansvarsområder/emner blev drøftet:*

* *Ensomhed.*
* *Senior-bofællesskaber.*
* *Kommende Ældrelov og Sundhedsloven.*
* *Kontaktperson fra Seniorrådet til ÆldreSagen.*
* *Trafik/infrastruktur*
* *Natur/klima og bæredygtighed – tilgængelighed til natur/seniorvenlige ruter (skiltning, bænkning, afmærkede ruter).*
* *Hvordan Seniorrådet kan fastholde et fokus på rammer/forhold for seniorer +60. Kan Seniorrådet fx arrangere et årligt stormøde for seniorer, hvor man kan gå i dialog om dette.*
* *Presse: Fokus på, hvordan Seniorrådet kan være synlig i medierne, så man kan vise udadtil hvad der arbejdes med i rådet.*

*Derudover blev det drøftet, at Seniorrådet en gang om året bør evaluere sig selv; Hvad har man opnået/hvilke aktiviteter har rådet været involveret i/igangsat*

*På næste møde i juni aftales det hvilke medlemmer, der kobles på hvilke ansvarsområde/temaer.*

1. **Orientering og opfølgning på formandens kontakt til pressen v. Ina Marie Kristensen**

*Referat:*

*Punktet udskydes til mødet i juni.*

**\_\_\_\_\_\_\_\_\_\_\_\_\_\_\_\_\_\_\_\_**

1. **Eventuelt**
2. **Næstkommende møde og foreløbige emner til dagsordenen**

*Referat:*

*På næste møde i juni aftales hvilke medlemmer, som skal kobles på de forskellige ansvarsområder i rådet.*

*Lars Olesen foreslog derudover, at man kan forespørge Teknisk forvaltning/Kultur og Fritid om de vil holde et oplæg for Seniorrådet på et kommende møde– af en times varighed. Dette var der positiv stemning for i rådet*

1. **Afsluttende evaluering af mødet**

*Referat:*

*Der var enighed blandt Seniorrådets medlemmer om, at oplægget og rundvisningen på Sundhedscenteret var spændende og relevant. Samt at mødet forløb godt.*